  Анжелика Тихонова корреспондент Ар кутсконысен Удмуртиысь уж интыосъя рынокын ужасьёслы кулэяськон кулэсмиз. Элькунысь калыкез уже интыянъя ёзэсэ толшор-куартолэзь ӵоже уж сётӥсьёслэсь 26 сюрс 200 вакансиос сярысь ивортон вуиз, кылем арын та вакытэ ик 30 сюрс 700 вал. Со сярысь улосвылысь Мерлыко политикая но ужъя министерстволэн пресс-службаез ивортэ. Ужасьёслы кулэяськон кулэсмон, кылем арен ӵошатыса, элькунысьтымы 19 муниципал кылдытэтъёсын пусъемын: Балезино, Вавож, Дэри, Эгра, Камбарка, Кез, Кизнер, Кияса, Красногорск, Пичи Пурга, Сьӧлта, Ува, Шаркан, Якшур-Бӧдья ёросъёсын но Иж, Вотка, Глаз, Можга но Сарапул каръёсын. 2019-тӥ арын 1-тӥ инвожолы элькунамы 8 сюрс 507 ужтэк кылемъёс пусъемын. Тужгес трос соос Кизнер но Кез ёросъёсын. Оглом Удмуртиын 1,09 процентэз ужано арлыдъемъёс ужтэк пуко (2018-тӥ арын 1-тӥ инвожолы 0,83 процент вал). Элькунысьтымы 7 муниципал кылдытэтъёсын ужтэк кылемъёслэн лыдзы элькунъя шоро-куспо лыдпуслэсь ӧжытгес. Воткаын со 0,69 процент, Ижкарын - 0,72 процент, Глазкарын - 0,77 процент, Дэри ёросын - 0,53 процент, Якшур-Бӧдья ёросын - 0,63 процент, Ува ёросын - 0,65 процент, Эгра ёросын - 1,06 процент. Котьку сямен ик уж интыосъя рынокын рабочей ӧнеръёслы кулэяськон бадӟымгес. Ваньмыз вакансиос пӧлысь 67 процентэз. Тужгес кулэ луись ӧнеръёс пӧлын: водитель, вузкарись, электрогазосварщик, сиён пӧзьтӥсь, вуриськись, ӵужиськись, кондуктор, каменщик, электрооборудованиез тупатъянъя но чакланъя электромонтёр, токарь, монтажник, эмсузэр, нылпи садын визьнодась но менеджер Калыклы уж инты сётонъя кун ёзэслэн базаяз вань таӵе вакансиос: водитель (шоро-куспо уждунэз 27 сюрс 690 манет), вузкарись (17 сюрс 463 манет), электрогазосварщик (44 сюрс 893 манет), сиён пӧзьтӥсь (16 сюрс 162 манет), вуриськись (17 сюрс 950 манет), ӵужиськись (13 сюрс 100 манет), плотник (25 сюрс 94 манет), электрооборудованиез тупатъянъя но чакланъя электромонтёр (28 сюрс 219 манет) но мукетъёсыз. Туэ толшорысен куартолэзёзь калыкез уже интыянъя ёзэс пыр 4 сюрс 88 адями ужан инты шедьтӥз, соос пӧлысь 272-ез – сӧсыр муртъёс. Удмуртиысь Мерлыко политикая но ужъя министерстволэн ивортэмезъя, 1-тӥ инвожолы калыкез уже интыянъя кун ёзэслэн базаяз 13 сюрслэсь трос вакансиос ӵектэмын. Соосын элькун ёзэлэн сайтаз szan.mintrud18.ru «Уж утчан» люкетаз, озьы ик trudvsem.ru порталын тодматскыны луоз.  Тегъёс: Удмуртия Мерлык ужасьёс уж Мерлыкополитикаяноужъяминистерство  